Toelaagbetalings is ŉ enorme taak, sê Bathabile DlaminiBathabile Dlamini, minister van maatskaplike ontwikkeling (15 September 2017) Foto: ANA Bathabile Dlamini, minister van maatskaplike ontwikkeling, het Vrydag gesê die proses, om die betaling van welsynstoelae oor te neem kragtens die uitspraak in die konstitusionele hof, sal plaasvind, maar die proses sal geleidelik gebeur omdat daar tans geen geld of die nodige vaardighede is om dit te doen nie. “Dit is ŉ enorme taak wat tyd en gespesialiseerde vaardighede en hulpbronne vereis wat nie maklik beskikbaar is nie,” het sy tydens ŉ perskonferensie in Pretoria gesê. “Die geleidelike inwerkingstelling van die prosesse sal ŉ foutlose oorgang verseker. As deel van die tussentydse reëlings, het SASSA begin om met die Suid-Afrikaanse Poskantoor saam te werk om seker te maak die welsynbetalings geskied nog ná Maart 2018. Die regering bly verbind tot hierdie samewerking,” het sy gesê. “Dis ŉ hoogs tegniese en gespesialiseerde veld. Sassa het ŉ kwotasie versoek om ŉ diensverskaffer vir hierdie doeleinde aan te skaf. Dié proses het nie die verlangde uitslag gehad nie.” Sy het gesê die Wetenskaplike en Nywerheidsnavorsingsraad (WNNR) is aangestel om ŉ oorsig te doen en dit is Donderdag afgehandel. “Die evaluasiekomitee sal op 20 September die WNNR se verslag oorweeg. Ons sal voor die einde van volgende week ons finale besluit bekend maak.” Sy het gesê Sassa het in sy verslag aan die konstitusionele hof homself tot ŉ vyfjaar-veranderingsprogram verbind om die betaling van die welsynstoelaes oor te neem, kragtens die Suid-Afrikaanse Grondwet. Volgens die Sassa-wet is die organisasie se primêre mandaat om seker te maak dat die betaling van welsynstoelaes doeltreffend bestuur en geadministreer word. Minister van binnelandse sake prof. Hlengiwe Mkhize en minister van telekommunikasie en poswese Siyabonga Cwele, het by Dlamini aangesluit tydens die perskonferensie.